Návrh
na skrátené legislatívne konanie

	návrh zákona, ktorým sa dopĺňa zákon č. 473/2003 Z. z. o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov v znení zákona č. 546/2004 Z. z. vypracovalo Ministerstvo pôdohospodárstva SR na základe uznesenia vlády SR č. 1074 z 10. novembra 2004.

	Predložený návrh zákona okrem úpravy podľa uvedeného uznesenia vlády, upravuje aj systém financovania intervenčných opatrení, ktoré je potrebné realizovať v súlade s legislatívou Európskej únie.

Pôdohospodárska  platobná agentúra v súlade so zákonom č. 491/2001 o organizovaní trhu s vybranými poľnohospodárskymi výrobkami v znení neskorších predpisov a s medzinárodnými zmluvami, ktorými je Slovenská republika viazaná, zabezpečuje organizovanie trhu štátnym intervenčným nákupom a predajom výrobkov získaných štátnym intervenčným nákupom. Pôdohospodárska  platobná agentúra nie je oprávnená podľa platného zákona č. 523/2004 Z. z. realizovať nákup a predaj na iných ako príjmových  rozpočtových účtoch a výdavkových rozpočtových účtoch. Zároveň nie je oprávnená prijímať úvery alebo pôžičky, ani vstupovať do úverových alebo pôžičkových vzťahov ako ručiteľ. Na základe nariadení Rady ES je Slovenská republika ako člen ES povinná realizovať intervenčné nákupy poľnohospodárskych komodít. Nariadenia  Európskej komisie sú pre členské štáty EÚ teda aj pre Slovenskú republiku záväzné. V prípade nedodržania postupov stanovených príslušnými nariadeniami,  Európska komisia  uplatní voči členskej krajine sankcie a zastaví refundáciu finančných prostriedkov. Ak je  Európskou komisiou vyhlásený intervenčný nákup pre určitú komoditu, členská krajina je povinná v zmysle nariadení EÚ ju vykúpiť. Z uvedeného dôvodu je potrebné považovať zabezpečenie finančného krytia intervenčných mechanizmov ako jednu z dôležitých priorít členskej krajiny.

            Realizácia intervenčných nákupov poľnohospodárskych výrobkov predpokladá potrebu určitého objemu finančných prostriedkov v relatívne krátkom časovom období, ktoré sú viazané v tovare až do realizácie predaja intervencií  s neurčitým časovým posunom. Z uvedeného dôvodu Ministerstvo pôdohospodárstva SR po rokovaniach s Ministerstvom financií  SR navrhuje vyňať realizáciu príjmov a výdavkov spojených s týmito činnosťami z rozpočtovaných výdavkov kapitoly a realizovať ich prostredníctvom samostatného mimorozpočtového účtu.
 
Cieľom predkladanej novely je zabezpečiť, aby bol systém financovania intervenčných opatrení realizovaný v súlade s platnou legislatívou a najmä v aktuálnom čase. 

Podľa nariadení Európskej komisie nový intervenčný nákup začína v novembri 2005. Kapitola nemá dostatok zdrojov na jeho realizáciu. Preto je potrebné, aby sa prostriedky  získané z odpredaja intervenčných zásob stali zdrojom samostatného mimorozpočtového účtu a aby bolo možné realizovať plynulé financovanie  intervenčných opatrení do konca roku 2005 a na začiatku nasledujúceho roka. 

	K 30. septembru 2005 Pôdohospodárska platobná agentúra získala za predaj obilia príjmy vo výške 422,2 mil. Sk, ktoré môžu byť poukázané na účet MF SR ako splátka návratnej finančnej výpomoci. 
	V súčasnosti je vypísaný ďalší tender na predaj obilia.  Príjem z predaja by bol súčasťou splátky návratnej finančnej výpomoci.
	
Na základe rokovaní MP SR  s MF SR vyplynula možnosť tieto prostriedky poukázať ako príjem samostatného mimorozpočtového účtu.  Príjmom tohto účtu budú všetky príjmy Pôdohospodárskej platobnej agentúry z predaja obilia po splatení návratnej finančnej výpomoci. Ďalším príjmom samostatného mimorozpočtového účtu môžu byť príjmy z Európskej únie za tzv. obslužné činnosti, ktoré budú z prostriedkov Európskej únie poukázané na účet Pôdohospodárskej platobnej agentúry po 1. decembri 2005.
	
Z toho dôvodu je potrebné zriadiť samostatný mimorozpočtový účet na zabezpečenie prevodu rozpočtových prostriedkov ešte v roku 2005 a preto sa účinnosť návrhu zákona návrhuje 1. decembra 2005.

Predložený návrh zákona sa predkladá na skrátené legislatívne konanie podľa § 89 ods. 1 zákona č. 350/1996 Z. z. o rokovacom poriadku Národnej rady Slovenskej republiky z dôvodu, že jeho nerealizovaním by štátu mohli vzniknúť značné hospodárske škody.